ORDE do 29 de marzo de 2005 pola que se outorga a aprobación definitiva parcial ao proxecto de modificación puntual do POMR nos ámbitos A (cruzamento rúa Subaco coa rúa Ramón Peinador) e B (lugar de San Pedro), do concello de Mondariz Balneario (Pontevedra). (Expediente PO-04017).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 14/06/2005

O Concello de Mondariz Balneario conta con Proxecto de ordenación do medio rural aprobado definitivamente polo Pleno da Corporación Municipal o 17-1-2001, que foi posteriormente obxecto de modificación puntual, aprobada definitivamente polo Pleno da Corporación Municipal o 14-3-2002.
A documentación remitida consta de expediente administrativo e proxecto técnico do plan; o documento conta con informes favorables de Cultura, Estradas e Comisaría de Augas.
O obxecto deste proxecto refírese a dous ámbitos:
A: parcela de 1.962 m de solo urbano regulado pola ordenanza nº 3, na cal en virtude do convenio urbanístico que se xunta no proxecto, se procede á regularización das vías e da parcela, con específica observancia das limitacións ao dominio derivadas da aplicación da Lei de augas, obténdose dúas zonas, unha de uso residencial de 1.502,80 m, e outra de 460,09 m de uso e dominio público.
B: ámbito de 15.795 m, de solo de núcleo rural pendente de desenvolvemento mediante un Plan especial de mellora de núcleo, figura de planeamento hoxe derrogada, que se divide nas seguintes partes:
-Parcela 1: de 1.134,25 m, que se clasifica como de solo de núcleo rural regulado pola ordenanza 9 do POMR.
-Parcela 2: de 1.848,62 m, que se reclasifica como de solo urbano consolidado regulado pola ordenanza 4 do POMR.
-Parcela 3: de 12.813 m, que se reclasifica como solo urbano non consolidado.
O obxecto da modificación dalle cumprimento ao artigo 94 da Lei 9/2002, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido o 8-6-2004, de conformidade co disposto no artigo 85.1º da Lei 9/2002.
O Pleno do Concello o 24-9-2004 acordou a aprobación inicial, publicada en prensa e no DOG do 25-10-2004, co resultado da fase de información pública que consta no expediente tramitado e aprobado provisionalmente polo Pleno do Concello o 18-1-2005.
Revisado o documento relativo á modificación puntual do Proxecto de ordenación do medio rural nos ámbitos A (cruzamento r/ Subaco coa r/ Ramón Peinador) e B (lugar de San Pedro), e analizados os aspectos sinalados no artigo 85.7º da Lei 9/2002 (LOUG), apréciase a reparación de determinadas observacións contidas no anterior informe desta consellería, pero deben seguir reiterándose as seguintes:
1. Ámbito A (solo urbano consolidado): da totalidade do ámbito a modificación delimita unha zona de 460,09 m que pasa a ser de uso e dominio público coa desclasificación dun edificio existente, consti
tuída polas vías, paseo fluvial e solo de dominio público hidráulico, quedando o resto de 1.502,80 m como parcela edificable que se regula mediante algunhas modificacións na ordenanza que lle correspondería en aplicación do planeamento vixente.
a) En relación cos planos que concretan o ámbito A terase en conta que deberá clasificarse a seguinte documentación:
-Plano O-02 usos pormenorizados, distinguirase con claridade a zona edificable regulada pola súa ordenanza correspondente e a zona de uso e dominio público.
-Planos O-04 e O-05 grafarase en cor ou con tramas que permitan a distinción de zonas na reprodución en branco e negro.
b) Debe clarificarse a cualificación xurídica das vías de nova apertura.
Debe xustificarse a variación ou non dos índices e coeficientes de edificabilidade, tanto respecto do estado actual como con relación ao planeamento.
Neste mesmo ámbito inclúense planos descritivos das edificacións propostas que deben entenderse como indicativos e supeditados á correspondente licenza.
Respecto ao cómputo da edificación resulta de aplicación o disposto no artigo 46.6º da Lei 9/2002 (LOUG), polo que deberá terse en conta nos cálculos correspondentes.
2. Ámbito B: as observacións refírense á zona reclasificada como solo urbano non consolidado, na cal se a modificación ademais pretendese realizar a súa ordenación detallada debería conter as determinacións do artigo 55.1º, e por remisión as do artigo 54, da Lei 9/2002 (LOUG), de xeito que se inclúan:
-Trazado e características da rede viaria pública (seccións transversais e lonxitudinais), con sinalización de aliñacións e rasantes.
-Características e trazado de redes de instalacións urbanísticas.
Así mesmo, xustificarase que o aproveitamento urbanístico nesta clase de solo é o establecido no artigo 18 b) da Lei 9/2002 (LOUG), cumprimento dos estándares de aparcadoiros que supón a previsión dun total de 2x12.813x0,35/100=90 prazas das cales 22 serán de dominio público, e xustificación do cumprimento das condicións de accesibilidade e eliminación de barreiras arquitectónicas segundo dispón a Lei 8/1997, e o seu Regulamento de desenvolvemento (Decreto 35/2000, do 28 de xaneiro). Tamén deberá incluírse a xustificación da nova ordenanza proposta para este tipo de solo, en que deberá corrixirse a referencia ao ámbito de aplicación que será unicamente a parcela de 12.813 m obxecto de ordenación pormenorizada e non a
totalidade do ámbito modificado, tendo en conta que respecto ao cómputo da edificación resulta de aplicación o disposto no artigo 46.6º da Lei 9/2002 (LOUG), polo que deberá terse en conta nos cálculos correspondentes. Debe entenderse que a modificación se remite a un plan especial de reforma interior, en cuxo caso conterá as determinacións do artigo 55.2º da LOUG, que estarán recollidas nunha ficha urbanística.
En ambos os dous casos deberase xustificar a reserva do 20% da edificabilidade residencial para atender a demanda de vivendas suxeitas a algún réxime de protección pública.
3. Estratexia de actuación e estudo económico: as referencias que figuran na modificación, relativas ao sistema de actuación, desenvolvemento das determinacións e plan de etapas serán aplicables ao solo urbano non consolidado, se é o caso. Non obstante, a modificación deberá completarse co documento denominado Estratexia de actuación e estudo económico coa amplitude sinalada no artigo 60 Lei 9/2002 (LOUG).
De conformidade co disposto no artigo 89.1º da Lei 9/2002, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e cos informes xurídico e técnico do Servizo de Inspección Territorial de Pontevedra, e por proposta da Dirección Xeral de Urbanismo,
DISPOÑO:
Artigo 1º.-Aprobar definitivamente o proxecto de modificación puntual do POMR no ámbito B (lugar de San Pedro) do concello de Mondariz Balneario, coa incorporación, nun texto refundido, das observacións sinaladas, de acordo co previsto no artigo 85.5º a) da Lei 9/2002.
Suspender a aprobación definitiva no ámbito A (cruzamento rúa Subaco coa rúa Ramón Peinador) do concello de Mondariz Balneario, ata que o concello aclare as observacións e remita o documento corrixido co obxecto de obter a aprobación definitiva.
Artigo 2º.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP.
Disposición derradeira
Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da
súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de marzo de 2005.
Alberto Nuñez Feijoo
Vicepresidente primeiro e Conselleiro de Política
Territorial, Obras Públicas e Vivenda